text: Betjente kigger efter drabsvåben i flere ton affald 
  20 marts 2014 kl. 14.09
  Politiet har endnu ikke pågrebet den person, der dræbte 22-årig afghansk mand i Horsens.
  I forsøget på at finde våbnet i drabssagen fra Horsens er politiet ved at gennemgå cirka fem ton affald.
  Det drejer sig om fem ton affald fra containere, skraldespande og andre steder, oplyser politiet til TV2 Østjylland.
  - Det er nærliggende at tænke, at gerningsmanden har forsøgt at skaffe sig af med våbnet og muligvis har smidt det fra sig, siger Carsten Thostrup fra Sydøstjyllands Politi ifølge tv-stationen.
  Den 22-årige afghanske mand blev fundet dræbt tirsdag i en lejlighed på Hybenvej i Horsens.
  Betjente har forhørt sig hos naboer, og andre har selv kontaktet politiet for at give oplysninger.
  En bekendt har beskrevet Ahmad Fawad Karimi som en varm og hjælpsom person.
  På Facebook foregår en indsamling, så det bliver muligt at sende liget tilbage til Afghanistan, hvor han skal begraves.
  